diktafon
Store norske leksikon,Teknologi og industri,Maskiner,Kontormaskiner
Diktafon, dikteringsmaskin, diktérmaskin, kontormaskin for innspilling og avspilling av brevdiktater, telefonsamtaler, med mer.
Historie Den første diktérmaskin, diktafonen, ble konstruert av Thomas A. Edison i 1888. Som i fonografen, oppfunnet av ham 11 år tidligere, benyttet han vokssylinder som lydmedium. I 1890 startet han fabrikk for produksjon av diktafoner, og han var enerådende i mange år fremover. Forsterkere fikk diktafonen først omkring 1940; man brukte da fremdeles vokssylinder. Gjennombruddet for diktérmaskinene kom mot slutten av 1940-årene med plastmansjettene og plastplatene, som virket på samme måte som en grammofonplate. Det første magnetofon-opptaket fant sted 1952, og 1956 kom de første diktafonene med magnetisk bånd. I 1980-årene ble det tatt i bruk spesialkassetter for diktering, f.eks. minikassett og mikrokassett.